**Ministru kabineta noteikumu projekta “Grozījumi Ministru kabineta 2018. gada 4. septembra noteikumos Nr. 562 „Darbības programmas „Izaugsme un nodarbinātība” 2.10. prioritārā virziena „Tehniskā palīdzība „Eiropas Sociālā fonda atbalsts Kohēzijas politikas fondu ieviešanai un vadībai””, 2.11. prioritārā virziena „Tehniskā palīdzība „Eiropas Reģionālās attīstības fonda atbalsts Kohēzijas politikas fondu ieviešanai un vadībai”” un 2.12. prioritārā virziena „Tehniskā palīdzība „Kohēzijas fonda atbalsts Kohēzijas politikas fondu ieviešanai un vadībai”” projektu iesniegumu atlases otrās kārtas noteikumi”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Noteikumu projekta mērķis ir noteikt kārtību, kādā tiek ieviesti Kohēzijas politikas fondu tehniskās palīdzības specifiskie atbalsta mērķi (turpmāk – SAM).  Lai nodrošinātu Eiropas Savienības fondu rezultatīvu un efektīvu ieguldīšanu Latvijas tautsaimniecībā, nepieciešams nodrošināt savlaicīgu 2021.-2027. gada plānošanas perioda ieguldījumu priekšnosacījumu izpildi, ieguldījumu priekšnosacījumu izpildei nepieciešamo pētījumu sagatavošanu un to finansē no 2014.-2020. gada plānošanas perioda tehniskās palīdzības (turpmāk – TP) līdzekļiem.  Noteikumu projekts stāsies spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Eiropas Savienības struktūrfondu un Kohēzijas fonda 2014.-2020. gada plānošanas perioda vadības likuma (turpmāk – Likums) 20. panta 6 un 13. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Eiropas Komisija 2018. gada 2. maijā publicēja priekšlikumu nākamajam daudzgadu Kohēzijas politikas fondu plānošanas periodam 2021.–2027. gadam regulējumam. Kā viens no galvenajiem mērķiem regulējuma izstrādē tika izvirzīta administratīvā vienkāršošana.  Sākot ar 2021. gadu Latvijas Republikā un pārējās Eiropas Savienības (turpmāk – ES) dalībvalstīs tiks uzsākts ES struktūrfondu un Kohēzijas fonda (turpmāk – ES fondi) 2021.-2027. gada plānošanas periods, ko regulēs jaunas regulas un nacionālie normatīvie akti.  Efektīvākai ES fondu administrēšanai 2021.–2027. gada plānošanas periodā ir noteikti priekšnosacījumi katra konkrētā mērķa rezultatīvai un efektīvai īstenošanai.  Lai nodrošinātu vajadzīgos priekšnosacījumus fondu piešķirtā ES atbalsta rezultatīvai un efektīvai izmantošanai, EK ir izveidojusi ierobežotu veicinošo nosacījumu sarakstu, kā arī īsu un izsmeļošu to novērtējuma objektīvo kritēriju kopumu. Katrs ieguldījumus veicinošais priekšnosacījums ir saistīts ar konkrētu mērķi un automātiski piemērojams gadījumos, kad konkrētais mērķis tiks izvēlēts ES fondu atbalsta saņemšanai. Ja šie nosacījumi netiek izpildīti, izdevumi attiecībā uz darbībām, kas saistītas ar attiecīgajiem konkrētajiem mērķiem, maksājuma pieteikumos nebūs iekļaujami. Lai nodrošinātu labvēlīgu kopinvestīciju sistēmu, EK plāno regulāru ieguldījumus veicinošo priekšnosacījumu izpildes uzraudzību. EK ieskatā ir arī svarīgi nodrošināt, ka ES fondu atbalstam atlasītās darbības tiek īstenotas saskaņā ar stratēģijām un plānošanas dokumentiem, kas ir ieguldījumus veicinošo priekšnosacījumu pamatā, tādējādi nodrošinot, ka visas līdzfinansētās darbības atbilst ES kopējās politikas ietvaram.  Ņemot vērā atbalstāmās darbības un SAM specifiku, konkrēto pētījumu izstrādi plānots finansēt no SAM 10.1.3. “Atbalstīt un uzlabot Kohēzijas politikas fondu ieviešanu, uzraudzību, kontroli, revīziju, horizontālās politikas principu koordinēšanu un pilnveidot e-Kohēziju” (turpmāk – SAM 10.1.3.). Lai to nodrošinātu, ir nepieciešama finansējuma pārdale no SAM 10.1.1. "Palielināt Kohēzijas politikas fondu izvērtēšanas kapacitāti" uz SAM 10.1.3., vienlaikus nosakot jaunus TP finansējuma saņēmējus SAM 10.1.3.  Ņemot vērā iepriekšminēto, ir nepieciešams nodrošināt šo ES fondu 2021.-2027. gada plānošanas perioda ieguldījumu priekšnosacījumu izpildei nepieciešamo pētījumu un plānošanas dokumentu izstrādi pēc iespējas ātrāk, finansējot tos no ES fondu 2014.-2020. gada plānošanas perioda TP līdzekļiem.  MK noteikumu projekts paredz:   1. Pārdalīt finansējumu 1 125 340 *euro* apmērā no SAM 10.1.1. "Palielināt Kohēzijas politikas fondu izvērtēšanas kapacitāti" uz SAM 10.1.3. 2. Noteikt jaunus TP finansējuma saņēmējus SAM 10.1.3. ietvaros - Ekonomikas ministriju, Satiksmes ministriju, Izglītības un zinātnes ministriju, Kultūras ministriju, Veselības ministriju un Tieslietu ministriju. 3. Noteikt jaunu specifisko iznākuma rādītāju SAM 10.1.3. ietvaros – “Izstrādāto pētījumu un plānošanas dokumentu skaits”, nenosakot sasniedzamo vērtību, bet uzskaitot faktisko. 4. Noteikt jaunu attiecināmo izmaksu pozīciju - pētījumu un plānošanas dokumentu, ar ko pamato ES fondu 2021. – 2027. gada plānošanas perioda ieguldījumu priekšnosacījumu izpildi, sagatavošanas izmaksas.   MK noteikumu projekts nosaka, ka papildus finansējums pieejams pētījumu veikšanai un plānošanas dokumentu sagatavošanai (ietverot projekta sagatavošanas, vadības un administrēšanas izmaksas no jauna sagatavota projekta īstenošanai), kas nepieciešami ES fondu 2021.-2027. gada plānošanas perioda ieguldījumu uzsākšanas un veikšanas priekšnosacījumu izpildes nodrošināšanai. Līgumos ar finansējuma saņēmējiem iekļaujams nosacījums pirms pētījuma un plānošanas dokumenta izstrādes uzsākšanas tā darba uzdevumu un finansējuma apjomu saskaņot atbilstošā Uzraudzības komitejas apakškomitejā. Pats plānošanas dokuments, kas tiks sagatavots uz pētījuma pamata, nebūs jāsaskaņo Uzraudzības komitejas apakškomitejā.  Papildus tiks veikti tehniski precizējumi noteikumu projektā, ņemot vērā, ka:   1. 2018. gada 21. septembrī stājās spēkā Finanšu ministrijas kā vadošās iestādes izstrādātā metodika “Vienas vienības izmaksu standarta likmes aprēķina un piemērošanas metodika 1 km izmaksām darbības programmas “Izaugsme un nodarbinātība” īstenošanai”. 2. 2019. gada 3. aprīlī stājās spēkā Finanšu ministrijas kā vadošās iestādes izstrādātā metodika “Vienas vienības izmaksu standarta likmes aprēķina un piemērošanas metodika iekšzemes komandējumu izmaksām darbības programmas “Izaugsme un nodarbinātība” īstenošanai”.   Tehniskie precizējumi paredz:   1. Atbilstoši attiecināmībai, papildināt noteikumu projekta apakšpunktus ar atsauci uz vienas vienības izmaksu metodiku; 2. Papildināt SAM 12.1.1. “Uzlabot Kohēzijas politikas fondu plānošanu, ieviešanu, uzraudzību, kontroli, revīziju un atbalstīt e-Kohēziju” ar jaunu atbalstāmo darbību - ES fondu finanšu kontrole, lai nodrošinātu SAM ietvaros pieejamā finansējuma sadali atbilstoši veicamajām funkcijām, kas ļaus veikt TP ietvaros finansējuma analīzi, gatavojoties jaunajam plānošanas periodam. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija. |
| 4. | Cita informācija | Jaunajiem finansējuma saņēmējiem, gatavojot projekta iesniegumu, jāizmanto jau esošie projektu iesniegumu vērtēšanas kritēriji un projekta iesniegumu veidlapa, kas ir pieejama TP 10.1.3. SAM projektu iesniegumu atlases nolikumā.  **Papildu pieejamais finansējuma apmērs (1 125 340 *euro*) un izpildāmo priekšnosacījumu skaits:**   1. **Vides aizsardzības un reģionālās attīstības ministrija** (turpmāk- VARAM) – 2 tematiskie priekšnosacījumi (notekūdeņi un atkritumi) par kopējo summu 162 000 *euro*; 2. **Ekonomikas ministrija** – 3 tematiskie priekšnosacījumi (viedā specializācija, enerģētika, energoefektivitāte) par kopējo summu 200 000 *euro*; 3. **Labklājības ministrija** (turpmāk – LM) – 1 horizontālais priekšnosacījums (personas ar invaliditāti) par kopējo summu 70 000 *euro*; 4. **Satiksmes ministrija** – 2 tematiskie priekšnosacījumi (transports, platjoslas) par kopējo summu 140 000 *euro*; 5. **Izglītības un zinātnes ministrija** – 1 tematiskais priekšnosacījums (izglītība) par kopējo summu 260 000 *euro*; 6. **Kultūras ministrija** – 1 tematiskais priekšnosacījums (romi) par kopējo summu 53 340 *euro*; 7. **Tieslietu ministrija** – 1 tematiskais priekšnosacījums (pasākumi nabadzības un sociālās atstumtības novēršanai un apkarošanai) par kopējo summu 40 000 *euro.* 8. **Veselības ministrija** – 1 tematiskais priekšnosacījums (veselības aprūpe) par kopējo summu 200 000 *euro*.   Finansējuma saņēmēji kopējā finansējuma sadalījumu projekta līmenī pa finansējuma avotiem, norāda ar diviem cipariem aiz komata, lai kopējais katram finansējuma saņēmējam piešķirtais finansējums atbilstu SAM 10.1.3. MK noteikumu 6.3.apakšpunktā minētajam finansējumam.  Ņemot vērā, ka TP 2. kārtas reglamentējošajos MK noteikumos šobrīd noteiktie uzraudzības rādītāji SAM 10.1.3. nav attiecināmi uz finansējuma saņēmējiem, kas tiek noteikti SAM 10.1.3. ar šo MK noteikumu grozījumu projektu (MK noteikumu projekta pielikuma tabulas 1., 7.1., 8., 9., 10., 11.1., 12. un 13. punkts), MK noteikumu projektā SAM 10.1.3. tiks noteikts jauns specifiskais iznākuma rādītājs – “Izstrādāto pētījumu un plānošanas dokumentu skaits”, nenosakot sasniedzamo vērtību, bet uzskaitot faktisko.  Lai nodrošinātu 2021.-2027. gada plānošanas perioda ieguldījumu priekšnosacījumu izpildei nepieciešamo pētījumu veikšanu, tie tiks īstenoti zem atbalstāmās darbības “ES fondu plānošana” un izmaksu pozīcijas – “pētījumu un plānošanas dokumentu, ar ko pamato ES fondu 2021. – 2027. gada plānošanas perioda ieguldījumu priekšnosacījumu izpildi, sagatavošanas izmaksas”.  Noteikumu projekta 21.1.4. punkts paredz segt pētījumu un plānošanas dokumentu sagatavošanas izmaksas, kas radušās ārpakalpojuma rezultātā. Projekta sagatavošanas, vadības un administrēšanas izmaksas, kas nepieciešamas ES fondu 2021.-2027. gada plānošanas perioda ieguldījumu uzsākšanas un veikšanas priekšnosacījumu izpildes nodrošināšanai, ir plānojamas kā jebkuram TP projektam saskaņā ar MK noteikumiem.  MK noteikumi paredz atbalstāmo darbību – ES fondu plānošana, bet izmaksas plāno attiecībā pēc piederības atbilstoši MK noteikumu 21. punktam.  LM un VARAM esošajos projektos (LM projekts Nr. Nr.10.1.3.0/18/TP/010 “Horizontālā principa “Vienlīdzīgas iespējas” koordinēšanas funkciju nodrošināšana Labklājības ministrijā (2.kārta)” un VARAM projekts Nr. 10.1.3.0/18/TP/005 “Darbības programmas “Izaugsme un nodarbinātība” horizontālā principa “Ilgtspējīga attīstība” politikas koordinācija – īstenošanas uzraudzība Vides aizsardzības un reģionālās attīstības ministrijā”) tiek iekļauta papildus darbība, jauns specifiskais iznākuma rādītājs un papildus finansējums.  Noteikumu projekts paredz finansējuma attiecināmību ieguldījumu priekšnosacījumu izpildes nodrošināšanai sākot ar 2019. gada 1. janvāri. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | ES fondu vadībā iesaistītās valsts pārvaldes iestādes |
| 2. | Tiesiskā regulējuma ietekme uz tautsaimniecību un administratīvo slogu | MK noteikumu projekta regulējums nemaina ES fondu vadībā iesaistīto institūciju un TP saņēmēju tiesības un pienākumus, kā arī veicamās darbības, tādējādi administratīvais slogs nemainās. |
| 3. | Administratīvo izmaksu monetārs novērtējums | MK noteikumu projekts šo jomu neskar. |
| 4. | Atbilstības izmaksu monetārs novērtējums | MK noteikumu projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| MK noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| MK noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| MK noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | MK noteikumu projekts attiecas tikai uz ES fondu vadībā iesaistītajām institūcijām, līdz ar to sabiedrības līdzdalība nav bijusi nepieciešama. |
| 2. | Sabiedrības līdzdalība projekta izstrādē | Sabiedrības līdzdalība MK noteikumu projekta izstrādē nebija nepieciešama. |
| 3. | Sabiedrības līdzdalības rezultāti | Sabiedrības līdzdalība MK noteikumu projekta izstrādē nebija nepieciešama. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Finanšu ministrija kā vadošā iestāde, Ekonomikas ministrija, Izglītības un zinātnes ministrija, Kultūras ministrija, Labklājības ministrija, Satiksmes ministrija, Tieslietu ministrija, Vides aizsardzības un reģionālās attīstības ministrija, Centrālā finanšu un līgumu aģentūra kā sadarbības iestāde un Veselības ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | MK noteikumu projekts tiks realizēts esošo cilvēkresursu, finansējuma un funkciju ietvaros.  Jaunu institūciju izveide, esošu institūciju likvidācija vai reorganizācija nav paredzēta. |
| 3. | Cita informācija | Nav. |

Finanšu ministrs J.Reirs

Zandbergs, 67 095 532

Edgars.Zandbergs@fm.gov.lv